### Beslutninger

Sagens behandling blev udsat i byrådets møde den 8. marts 2023.

###

BESLUTNINGSFORSLAG FRA V

Forslag

Det foreslås at Aarhus Byråd pålægger borgmesteren om at rette henvendelse mod Justitsministeriet med en opfordring til at få gennemført et lovforslag, der skal tilsigte at oprette en forsøgsordning med kommunale tryghedsvagter så hurtigt som muligt i [adresse].

Motivation

For Venstre i [adresse] er tryghed og tillid nogle af de elementer, som vi gennem længere tid har kæmpet for at højne i vores elskede by. Særligt har vi haft fokus på de unges seksuelle og psykiske tryghed, som er særligt udfordret her for tiden. Vi skal gøre alt hvad vi kan for at hjælpe de unge medborgere, så de kan leve et liv med så minimalt et niveau af stress og frygt som overhovedet muligt.

Derfor stiller vi dette beslutningsforslag om at oprette såkaldte kommunale tryghedsvagter. Tryghedsvagternes opgave skal være bistå politiet og den generelle ordensmagt i at bekæmpe utryghed i nattelivet. Nærmere bestemt skal vagterne være i stand til at gribe ind i situationer, hvor der er behov for det, og politiet ikke er til stede til at håndtere situationen. Dermed kan tryghedsvagterne altså være med til at højne trygheden i byens natteliv – særligt for vores unge medborgere.

Lad os vise, at landets næststørste by også er i stand til at varetage en seriøs tryghedsdagsorden og samtidigt løfte livskvaliteten for vores mange medborgere i nattelivet.

Derfor stiller vi dette forslag med et ønske om, at borgmesteren skal komme med en kraftig opfordring til Justitsministeren om at etablere en forsøgsordning med de kommunale tryghedsvagter, så de kan være vores medborgere til rådighed senest i sommeren 2023.

Stillet af Zacharias Holm, Maiken Laursen, Carl Thorsen og Nicklas Gregersen (V).